Diari Oficial de la Generalitat Valenciana


Sumari del DOGV 6322, del 30-07-2010 (2010/8648)

RESOLUCIÓ de 26 de juliol de 2010, del Rectorat de la Universitat Jaume I de Castelló per la qual es convoca un concurs de selecció de professorat contractat doctor.
---------------------------------------------------------------------------------------------------------------------------------------------------------------------

### Dades del document

Número de DOGV
:   6322

Data del DOGV
:   30-07-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/8648


Data del document
:   26-07-2010

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 26 de juliol de 2010, del Rectorat de la Universitat Jaume I de Castelló per la qual es convoca un concurs de selecció de professorat contractat doctor. [2010/8648]
Atés que és necessària la provisió de places vacants de professorat contractat doctorat, assenyalada en l'annex I d'aquesta convocatòria, incloses en la relació de llocs de treball del personal docent i investigador de la Universitat Jaume I de Castelló i dotades pressupostàriament, aquest Rectorat resol convocar concurs de selecció d'acord amb les següents bases.
1. Normes generals
Aquest concurs es regeix pel que disposa la Llei Orgànica 6/2001, de 21 de desembre, d'universitats (BOE de 24/12/2001); modificada per la Llei orgànica 4/2007 de 12 d'abril, pel Decret 174/2002, de 15 d'octubre, del Govern valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari (DOGV de 22/10/2002); per la Normativa per al desenvolupament dels concursos d'accés a cossos de funcionariat docent universitari i dels concursos de selecció de professorat col'laborador i contractat doctorat de la Universitat Jaume I de Castelló (aprovada pel Consell de Govern Provisional el 3 d'octubre de 2003) (a partir d'ara, Normativa de l'UJI); per les disposicions que regulen el règim d'ingrés en l'administració pública; per les restants normes d'aplicació general i pel que disposen aquestes bases.
2. Requisits
2.1. De caràcter general
a) Tenir complits 16 anys i no superar l'edat de jubilació.
b) Estar en possessió o en condicions d'obtenir el títol acadèmic exigit per a cada figura. Si s'han realitzat els estudis fora de l'Estat espanyol la titulació acadèmica ha d'estar homologada pel Ministeri d'Educació, Cultura i Esports. Les persones amb títols de la Unió Europea han de presentar l'homologació del títol o la credencial de reconeixement dirigit a l'exercici de la professió de professor o professora d'universitat.
c) No patir malaltia o discapacitat física o psíquica que impedisca l'exercici de les corresponents funcions.
d) No haver sigut separat o separada del servei ni estar inhabilitat o inhabilitada per a l'exercici de funcions públiques o exercir càrrecs o funcions declarades incompatibles amb la docència. Així mateix, l'exercici de les places convocades queda sotmès a la Llei 53/1984, de 26 de desembre, i a les normes de desplegament, en matèria d'incompatibilitats. Les persones la nacionalitat de les quals no siga l'espanyola no han d'estar sotmesos a sanció disciplinària o condemna penal que impedisca, al seu estat, l'accés a la funció pública.
e) Les persones que no tinguen la nacionalitat espanyola han de posseir un coneixement de l'espanyol adequat per al desenvolupament de les seues funcions.
f) Les persones que sol·liciten places amb perfil de docència en valencià han d'acreditar el nivell mitjà de coneixements de valencià.
2.2. De caràcter específic
a) Per a accedir a places de professorat contractat doctorat:
Estar en possessió del títol de doctorat i tenir avaluació positiva de la seua activitat universitària per a la figura de professor o professora contractat doctorat per l'Agència Nacional d'Avaluació de la Qualitat i Acreditació o per l'Agència Valenciana d'Avaluació i Prospectiva.
2.3. El compliment d'aquests requisits per a concursar es referix sempre a la data d'expiració del termini fixat per a sol·licitar la participació en aquest concurs i s'ha de mantenir fins a la data de formalització del contracte.
2.4. Les persones que obtinguen una plaça hauran d'acreditar abans de la seua contractació les condicions generals exigides per la legislació vigent per a l'accés del personal al servei de les administracions públiques.
3. Presentació de sol·licituds
3.1. Per a prendre part en els concursos les persones interessades han de presentar la sol·licitud de participació que s'indica en l'annex II d'aquesta convocatòria, indicant el codi de la plaça a la qual opten (annex I). Les sol·licituds s'han de presentar al Registre General de la Universitat Jaume I, edifici de Rectorat, campus del Riu Sec (horari: de dilluns a divendres, matins de 09.00 a 14.00 hores i vesprades de 17.00 a 19.00 hores. Horari de juliol i agost: de dilluns a divendres de 09.00 a 14.00 hores) o als registres enumerats en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini de 20 dies hàbils comptadors des de l'endemà de la publicació d'aquesta convocatòria en el Diari Oficial de la Comunitat Valenciana. Juntament amb la sol·licitud s'ha de presentar la documentació següent:
a) Fotocòpia del document nacional d'identitat o, les persones que no posseeixen la nacionalitat espanyola, el document que acredite la seua identitat i data de naixement.
b) Fotocòpia del títol acadèmic exigit en la base 2.2, o resguard si havia abonat els drets d'expedició. Si s'han realitzat els estudis fora de l'Estat espanyol s'ha de presentar la fotocòpia dels documents a què ser refereix la base 2.1.b.
c) Fotocòpia de l'avaluació positiva o de l'informe favorable, segons la plaça, de l'Agència Nacional d'Avaluació de la Qualitat i Acreditació o de l'Agència Valenciana d'Avaluació i Prospectiva.
d) Relació detallada dels mèrits que es lliuraran en l'acte de presentació (el compliment d'aquest requisit per a concursar està referit sempre a la data d'expiració del termini fixat per a sol·licitar la participació en aquest concurs i s'ha de mantenir fins a la data de formalització del contracte).
e) Resguard original de l'ingrés de les taxes en concepte d'admissió a proves. Aquestes taxes són de 27,07 euros, i s'han d'ingressar en el compte corrent número 8452021228 -Universitat Jaume I de Castelló. Drets d'examen- de Bancaixa, entitat 2077, sucursal 0580. A més del nom i els cognoms s'ha d'indicar el número del document nacional d'identitat i el número de la plaça.
Les instàncies presentades a les oficines de correus han de complir el procediment establit en l'article 205.3 del Reglament dels serveis de Correus: les instàncies s'han de presentar en sobre obert perquè el personal de l'oficina estampe el segell de dates en la part superior esquerra de les sol·licituds, i ha de figurar clarament el nom de l'oficina i la data.
3.2. Traducció de documents
Els documents acreditatius dels requisits presentats en un idioma diferent dels oficials de la Universitat Jaume I s'han de presentar acompanyats de la seua traducció jurada a qualsevol dels idiomes oficials de la Universitat Jaume I.
4. Protecció de dades personals
Les dades de caràcter personal recollides en els documents aportats per les persones que presenten la sol·licitud de participació quedaran inclosos en un fitxer automatitzat. La Universitat Jaume I es compromet a no fer un ús diferent dels mateixos per al que s'han sol'licitat, d'acord amb la Llei orgànica 15/1999, de 13 de desembre, de protecció de dades.
La Universitat Jaume I informa sobre la possibilitat d'exercir els drets d'accés, de rectificació, de cancel·lació i, si escau, d'oposició, d'acord amb l'article 5 de la Llei 15/1999. Aquests drets s'han d'exercir per escrit davant de la Secretaria General de la Universitat.
5. Relació de persones admeses i excloses
5.1. En finalitzar el període de presentació de sol·licituds, la Universitat publicarà en la pàgina web on consta la convocatòria i en el tauler d'anuncis del Servei de Recursos Humans, la relació provisional de persones admeses i excloses del concurs, amb indicació dels motius d'exclusió, si escau, i s'indicarà a les persones interessades que, si no ho esmenen en el termini improrrogable de deu dies hàbils, perden el seu dret.
En tot cas, per a evitar errors i per a possibilitar la seua correcció dins del termini i la forma escaient, les persones aspirants han de comprovar fefaentment no sols que no figuren en la relació de persones excloses, sinó que, a més, les seues dades personals consten correctament en la pertinent relació de persones admeses.
Les persones que dins del termini indicat no esmenen l'exclusió o no al·leguen la seua omissió seran definitivament excloses de la participació en les proves.
5.2. Finalitzat el termini de reclamacions s'elevaran a definitives les llistes provisionals, amb les modificacions que pertoquen, la qual es publicarà igualment en la pàgina web. Contra aquesta resolució es pot interposar recurs en els terminis que es preveuen en els articles 107 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
És causa d'exclusió, a més de les assenyalades en altres apartats d'aquestes bases, l'omissió de la firma en la sol·licitud.
5.3. Les persones que resulten excloses en la relació definitiva poden sol·licitar el reintegrament de les taxes mitjançant una instància dirigida al Rectorat. En la instància han d'indicar les dades bancàries on s'ha de fer efectiva la transferència.
6. Comissió de contractació
6.1. Els concursos seran jutjats per les corresponents comissions de contractació, formades d'acord amb l'article 17 de la Normativa per al desenvolupament dels concursos d'accés a cossos de funcionariat docent universitari i dels concursos de selecció de professorat col·laborador i contractat doctorat de la Universitat Jaume I de Castelló (aprovada pel Consell de Govern provisional el 3 d'octubre de 2003 i modificada en la sessió núm. 15 del Consell de Govern núm. 1 del dia 9 de febrer de 2004 en l'article 20.7, posteriorment modificada en la sessió núm. 15 del Consell de Govern celebrada l'1 de juny de 2005).
6.2. La composició de les comissions és la que figura en l'annex I d'aquesta convocatòria. La relació nominal dels membres d'aquestes comissions es publicarà en el Diari Oficial de la Comunitat Valenciana, una vegada aprovada la relació definitiva de persones admeses.
6.3. Si concorren els motius d'abstenció a què es referix l'apartat 2 de l'article 28 de la Llei 30/1992, les persones interessades s'han d'abstenir d'actuar en la comissió i han de manifestar el motiu concurrent.
Quan es produïsca la recusació a què es referix l'article 29 de la Llei 30/1992, la persona recusada ha de manifestar l'endemà de la data de coneixement de la recusació si es dóna o no en ella la causa al·legada. Si nega la causa de recusació, el Rectorat, després d'obtenir els informes i comprovacions que considere oportuns, emetrà una resolució en un termini de tres dies hàbils. Contra aquesta resolució no es pot presentar cap reclamació, sense perjudici que aquesta s'al·legue en interposar recursos posteriors.
En els casos d'abstenció, de recusació o de causa justificada que impedisquen l'actuació dels membres de la comissió titular, aquests han de ser substituïts pels suplents respectius.
En el cas excepcional que també un membre suplent complira algun dels supòsits d'impediment esmentats anteriorment, la Universitat nomenarà una nova persona suplent.
7. Constitució de les comissions de contractació
7.1. Perquè la constitució de la comissió siga vàlida s'exigeix la presència de la totalitat dels seus membres. Els membres titulars que no compareguen a aquest acte cessen com a membres de la comissió i han de ser substituïts segons el que preveu la Normativa de la UJI.
7.2. Posteriorment a la constitució de la comissió, en cas d'absència del president o la presidenta, aquesta persona ha de ser substituïda pel professor o professora més antic d'acord amb el següent ordre de prelació de cossos: professorat catedràtic d'universitat, professorat titular d'universitat o professorat catedràtic d'escola universitària, professorat titular d'escola universitària i, si escau, professorat contractat doctorat.
7.3. Perquè la comissió puga actuar vàlidament és necessària la participació, almenys, de tres dels seus membres.
7.4. Els membres de la comissió que es troben absents en alguna de les proves corresponents a alguna de les persones aspirants cessaran com a membres de la comissió, sense perjudici de les responsabilitats en què puguen haver incorregut.
7.5. Si després de l'inici de la primera prova la comissió es queda amb menys de tres membres, s'ha de nomenar una nova comissió d'acord amb el procediment establit en la Normativa de l'UJI, en la qual no es poden incloure els membres de la primera que han perdut tal condició.
7.6. Els acords de la comissió es prenen per majoria, tenint en compte que, en cas d'empat, la Presidència té vot de qualitat.
7.7. Correspon al secretari o secretària de la comissió les actuacions administratives i la gestió econòmica pròpies de la comissió, auxiliats pels serveis administratius de la Universitat.
8. Preparació de les proves
8.1. Dins del termini per a la constitució de la comissió, la Presidència, després de consultar la resta de membres, dictarà una resolució en la qual es fixaran el dia, el lloc i l'hora de l'acte de constitució. Aquesta resolució es notificarà a totes les persones interessades amb una antelació mínima de 15 dies hàbils respecte a la data de l'acte per al qual se citen. Mitjançant aquesta resolució es convoquen les persones que s'indiquen a continuació:
a) Tots els membres titulars de la comissió i, si escau, els suplents necessaris per a dur a terme l'acte de constitució de la comissió i per a fixar i fer públics a continuació els criteris que s'establisquen per a la valoració de les proves. Els membres de la comissió hauran de tenir en compte per a la valoració del currículum de les persones que concursen el barem que es reflecteix en l'annex IV.
En els concursos a places de professorat contractat doctorat, al primer exercici s'assignarà, com a mínim, un valor doble i, com a màxim, un valor triple, que l'assignat al segon exercici.
Es considera mèrit preferent per a la contractació ser funcionari o funcionària dels cossos docents universitaris o tenir l'habilitació per a participar en els concursos d'accés als dits cossos, en l'àrea de coneixement a què correspon la plaça objecte de la convocatòria o, si no n'hi ha, en àrees de coneixement afins.
La comissió pot considerar com a mèrit preferent el coneixement de la llengua pròpia de la Universitat Jaume I i també haver mantingut, amb anterioritat a l'entrada en vigor de la normativa de l'UJI, qualsevol classe de relació contractual amb la Universitat per a dur a terme funcions docents o investigadores.
La comissió pot sol·licitar, a través de la Presidència, els assessoraments que considere convenients, que s'efectuaran de forma confidencial i per escrit i s'adjuntaran a l'acta corresponent.
b) Totes les persones admeses a participar en el concurs per a realitzar l'acte de presentació, amb indicació del dia, l'hora i el lloc de realització del dit acte; al dit efecte, el termini entre la data prevista per a l'acte de constitució de la comissió i la data assenyalada per a l'acte de presentació no pot ser superior a dos dies hàbils.
8.2. En l'acte de presentació, que és públic, les persones que concursen han de lliurar la documentació corresponent a la primera prova i rebran totes les instruccions oportunes sobre la realització de les proves. Així mateix, es determinarà, mitjançant sorteig, l'orde d'actuació de les persones que concursen i es fixarà el lloc, la data i l'hora d'inici de les proves.
En el mateix acte de presentació, la Presidència de la comissió farà públic el termini fixat per aquesta perquè qualsevol persona que concursa puga examinar la documentació presentada per la resta de les persones que concursen abans de l'inici de les proves.
8.3. Les persones que concursen o la Universitat poden sol·licitar dels ens públics i privats en què presten o han prestat els seus serveis l'emissió d'un informe individualitzat sobre les activitats exercides per elles i el seu rendiment, que s'ha de remetre directament a la comissió. Quan l'informe l'haja de remetre una universitat o un organisme públic d'investigació se sol·licitarà que l'envie i que hi adjunte les avaluacions anuals realitzades en compliment de la normativa vigent sobre l'activitat docent i investigadora de la persona que concursa.
La comissió valorarà els informes a què es fa referència en el paràgraf anterior únicament en el cas que els obtinga abans de l'inici de les proves.
8.4. Les proves començaran dins del termini de 20 dies hàbils, comptadors des de l'endemà a l'acte de presentació.
9. Documentació i desenvolupament de les proves
9.1. Les persones que concursen han de lliurar a la Presidència de la comissió en l'acte de presentació la documentació següent:
a) Curriculum vitae, per quintuplicat, segons el model que estableix la convocatòria del concurs, i un exemplar de les publicacions i documents acreditatius del que es consigna en aquell. La universitat s'encarregarà que tots els membres de la comissió disposen de les publicacions i documents acreditatius necessaris per a emetre l'informe raonat a què es refereix l'apartat 2 d'aquesta base.
b) Projecte docent i, si escau, d'investigació, per quintuplicat, que es proposa desenvolupar si s'obté la plaça a què concursa.
S'entén com a projecte docent i d'investigació l'exposició de les línies bàsiques de docència i investigació que la persona interessada pretén desenvolupar en el cas que se li adjudique la plaça.
En el projecte docent i investigador la part docent ha d'ajustar-se, si s'ha fixat en la convocatòria, a les especificacions establides per la universitat. La part d'investigació s'exigirà en els concursos de places de professorat contractat doctorat.
9.2. Abans de l'inici de la primera prova, cada membre de la comissió entregarà al secretari o secretària d'aquesta un informe raonat sobre els mèrits al·legats per cada persona que concursa en el seu curriculum vitae i sobre l'adequació del seu projecte docent i, si escau, d'investigació a les necessitats de la universitat, reflectides en la convocatòria del concurs.
9.3. La primera prova dels concursos és pública i consisteix en l'exposició oral per part de la persona aspirant, en el temps que considere oportú, dels mèrits al·legats i la defensa del seu projecte docent i, si escau, d'investigació presentats. A continuació, la comissió debatrà amb ella, durant un temps màxim de tres hores, sobre els seus mèrits, l'historial acadèmic i investigador i el projecte docent i, si escau, d'investigació presentats. Aquesta prova té caràcter eliminatori per a totes aquelles persones que no obtinguen, almenys, tres vots.
9.4. Per a la segona prova les persones que concursen han de lliurar a la comissió, després d'haver realitzat la qualificació de la primera, un resum del tema triat o del treball original d'investigació que exposaran oralment a continuació.
9.5. La segona prova dels concursos és pública i consisteix en l'exposició oral per part de la persona que concursa durant un temps màxim de tres hores, d'un tema relatiu a una especialitat de l'àrea de coneixement a què correspon la plaça o el conjunt de places convocades o, a elecció de la persona interessada, d'un treball d'investigació realitzat per ella individualment o en equip, en aquest últim cas com a director o directora de la investigació, la qual cosa ha de quedar certificada pels membres de l'equip.
A continuació la comissió debatrà amb la persona interessada, durant un temps màxim de tres hores, sobre els continguts científics exposats, la metodologia que utilitzarà en la impartició a l'alumnat i tots aquells aspectes que considere rellevants en relació amb el tema; o sobre tots aquells aspectes que considere rellevants en relació amb el treball original d'investigació.
9.6. Posteriorment a la finalització de les proves i abans de la seua qualificació, la comissió, deliberarà i cada un dels seus membres elaborarà un informe raonat sobre la valoració que ha obtingut cada persona. Si hi ha unanimitat, aquests informes poden substituir-se per un informe únic i raonat de la comissió.
10. Proposta de les comissions
10.1. La proposta de provisió de plaça o places es realitzarà pel sistema de votació, en el termini màxim de 30 dies comptadors des de la data de l'inici de les proves. Amb aquesta finalitat, la comissió farà pública una resolució en què formule la seua proposta i el vot de cada un dels seus membres.
10.2. En els concursos les comissions han de realitzar les seues propostes d'acord amb els punts següents:
a) S'han de proveir les places convocades quan hi haja persones que concursen valorades favorablement, almenys, per tres dels seus membres.
b) Els membres de la comissió no poden abstenir-se en la votació.
c) No pot proposar-se un nombre superior de nomenaments que el nombre de places convocades.
d) Quan s'hagen convocat diverses places, la comissió ha de citar les persones proposades per l'ordre de valoració que han obtingut, perquè trien vacant.
e) Tots els concursos es poden resoldre amb la no provisió de plaça o places.
10.3. Les persones que no hagen sigut propostes no poden al·legar cap dret sobre les places vacants.
10.4. La resolució dels concursos estarà sempre supeditada als possibles recursos administratius o contenciosos administratius que puguen plantejar-se.
11. Presentació de documentació
11.1. En els set dies hàbils següents al dia de finalització de l'actuació de la comissió, el secretari o secretària de la comissió ha de lliurar a la Secretaria General de la Universitat l'expedient administratiu del concurs, que incorporarà els documents següents:
a) L'acta de constitució de la comissió i de cada una de les sessions realitzades, en les que han de constar les actuacions fonamentals realitzades.
b) Els documents a què al·ludeix la base 8.1.
c) El document en què consten els criteris utilitzats per a la valoració de les proves a què al·ludeix la base 8.1.a.
d) El document en què consten els informes que al·ludeixen les bases 8.1 i 9.2.
e) El document en què conste la valoració raonada de la comissió, o de cada un dels seus membres, sobre cada una de les persones aspirants en cada prova, a què al·ludeix la base 9.6.
f) L'acta de la proposta de provisió de la plaça o places, amb una llista de les persones proposades per orde de preferència.
g) Curriculum vitae, projecte docent i investigador, documents i treballs presentats per les persones interessades.
11.2. Les persones concursants poden sol·licitar a la Secretaria General de la Universitat un certificat de la valoració raonada que la comissió, o cada un dels seus membres, ha emès sobre els seus mèrits.
12. Les contractacions
12.1. Les contractacions proposades per la comissió les efectuarà el Rectorat de la universitat, en el termini de 30 dies hàbils comptadors des de la recepció de l'expedient administratiu en la Secretaria General de la Universitat, i després que la persona proposada haja acreditat que compleix els requisits a què al·ludeix la base 2 d'aquesta convocatòria, la qual cosa haurà de fer en els 15 dies hàbils següents al dia de finalització de l'actuació de la comissió. En el cas que la persona proposada no presente oportunament la documentació requerida, el Consell de Govern de la Universitat pot declarar la plaça vacant o remetre l'expedient a la comissió perquè propose, si aquesta ho considera convenient, en el termini de 30 dies, la contractació de la següent persona en l'ordre de valoració formulat.
12.2. En la contractació s'ha d'especificar la denominació de la plaça segons el catàleg d'àrees de coneixement i el departament a què aquesta adscrita aquesta.
13. Durada, funcions i retribucions dels contractes
Els contractes laborals del professorat contractat doctorat són de caràcter indefinit i tenen una dedicació a temps complet.
Les funcions del professorat contractat doctorat, que inclouen la docència, la investigació i, si escau, la direcció de projectes d'investigació, són les establides per la universitat en la corresponent relació de llocs de treball.
El sou, els triennis, les pagues extraordinàries i el complement de destinació són els que corresponen als funcionaris i funcionàries inclosos en l'àmbit d'aplicació de la Llei 30/1984, de 2 d'agost, d'acord amb el grup A de classificació a què es referix l'article 25 de la dita llei i el nivell 27 de complement de destí. El complement específic s'abonarà en 12 mensualitats i la seua quantia anual és de 1.674,72 euros.
14. Informació
Es pot accedir a tota la informació de la convocatòria, bases, instàncies i barems, en l'adreça .
15. Reclamacions
1. Contra les propostes de les comissions de selecció es pot interposar recurs d'alçada davant del Rectorat en el termini d'un mes comptador des de l'endemà a la publicació de la proposta.
2. Una vegada admès a tràmit, el recurs serà valorat per una comissió de reclamacions de professorat contractat de la Universitat Jaume I formada pel vicerector o vicerectora que tinga atribuïdes les competències en matèria de professorat, que la presidirà, i per quatre professors o professores funcionaris dels cossos docents universitaris, doctorats o contractats doctorats, anomenats pel Rectorat a proposta del Consell de Govern, per un període de quatre anys, prorrogable per un única vegada. La comissió es renovarà a parts iguals, cada dos anys.
3. La comissió de recursos informarà sobre els aspectes del procediment del procés selectiu i comprovarà que es respecten els principis d'igualtat, mèrit i capacitat, per part de les comissions, sense qüestionar l'àmbit de discrecionalitat tècnica de la comissió seleccionadora. La comissió de recursos efectuarà una proposta motivada i vinculant al Rectorat en funció de la qual es confirmarà la proposta de contractació, o s'estimarà totalment o parcialment el recurs amb retroacció d'actuacions, si és possible, per a formular una nova proposta de provisió per part de la comissió de selecció.
4. Llevat que la resolució del Rectorat indique una altra cosa, la comissió de selecció no avaluarà novament totes les persones concursants, sinó només aquelles a què es refereix la resolució i únicament en els apartats o els mèrits del curriculum vitae que la resolució mencione. No obstant això, si a conseqüència del recurs la nova puntuació afecta les altres persones per superar la puntuació màxima prevista en algun dels apartats generals del barem, s'hauran de modificar les puntuacions obtingudes per aquelles persones en l'apartat corresponent i, congruentment, en la puntuació final.
5. Les resolucions del Rectorat a què es referix aquest article esgoten la via administrativa i es poden recórrer davant de la jurisdicció contenciosa administrativa.
6. Quan les comissions de selecció efectuen una nova proposta motivada, com a conseqüència de l'estimació del recurs, es notificarà a totes les persones que concursen. Contra aquesta proposta es podrà interposar recurs d'alçada davant del Rectorat, per qualsevol motiu diferent de què van servir de fonament al primer recurs.
Castelló de la Plana, 26 de juliol de 2010.- El rector, p. d. (Resolució de 14.06.2010), el vicerector d'Ordenació Acadèmica i Professorat: Francisco López Benet.
ANNEX I
Composició de les comissions
Aquestes comissions les presideix el rector o la rectora, o persona en qui delegue, i estan integrades, a més, en qualitat de vocals, per les següents persones, preferentment d'aquesta Universitat, en la proporció següent:
a) Dues persones designades pel departament entre professorat de l'àrea de coneixement de la plaça.
b) Una persona designada pel Rectorat entre un mínim de cinc proposades pel departament.
c) Una persona designada pel Rectorat.
Codi i característiques de les places:
ANNEX IV
Barem genèric per a la valoració del currículum
Professorat contractat doctorat
Formació fins a 15 punts
Docència universitària fins a 30 punts
Investigació fins a 40 punts
Valencià fins a 10 punts
Altres fins a 5 punts